**Bartholomew Woodlock** (født 30. mars 1819 i Dublin i Irland, død 13. desember 1902 samme sted) var en katolsk biskop, filosof og pedagog. Han etablerte den katolske universitetsskolen i Dublin, og grunnla *Society of St Vincent de Paul* i Irland. Han var den andre rektor ved det katolske universitetet i Irland, nå University College Dublin, etter kardinal John Henry Newman.

Liv og virke
------------

### Bakgrunn

Bartholomew Woodlock var sønn av William Woodlock og Mary Cleary. Faren hans var advokat og medarbeider til Daniel O'Connell. Foreldrene hans var fra Roscrea i County Tipperary. Hans søster Johanna giftet seg med Sir Dominic Corrigan, en kjent lege.

Woodlock ble utdannet ved *Jesuit Day-School* i Dublin og *Clongowes Wood College*. Deretter, med støtte fra erkebiskopen av Dublin og jesuittene, gikk han på *Appolinare*-seminaret i Roma, og vant priser i teologi og filosofi under studiene. Han ble tildelt graden *Doctor of Divinity* i en alder av 22 år.

Prest
-----

Den 18. desember 1841 ble han presteviet for erkebispedømmet Dublin.

Han ble med staben ved *All Hallows College* i Drumcondra i Dublin i 1843, som nettopp var blitt etablert av Fr. John Hand, etter å ha møtt ham i Roma. Han fungerte som professor i dogmatisk teologi til 1854, da han ble utnevnt til president for høyskolen. Han fungerte også som viserektor og visepresident for det colleget, samt prest i Dublin bispedømme.

Bartholomew Woodlocks svigerinne, filantropen Ellen Woodlock, var med på å etablere det som ble *Temple Street Children's University Hospital*; hun var også den eneste kvinnen som var med i underhusets utvalgte komitémøter om *Irish Poor Relief*.

I 1844 var han med på å opprette den første avdelingen av *St Vincent De Paul* i Irland, som leder av dets første møte der den 14. desember 1844. Han ble utnevnt til åndelig veileder for organisasjonen og var aktiv i den frem til han ble utnevnt til biskop. Sammen med arkitekten J.J. McCarthy og William Nugent var han med på å grunnlegge *Irish Ecclesiological Society* i 1849.

I 1861 ble Woodlock utnevnt til rektor ved det katolske universitetet i Irland, etterfølgende etter kardinal John Henry Newman Han hadde stillingen til han ble utnevnt til biskop. I tråd med Newmans pedagogiske filosofi opprettet Woodlock den katolske universitetsskolen i 1867 som en forberedende skole for det katolske universitetet i Irland.

### Biskop av Ardagh

Bartholomew Woodlock ble utnevnt den 4. april 1879 og viet til biskop av Ardagh den 1. juni samme år i Det sixtinske kapell i Roma av pave Leo XIII; medkonsekrantene var kurieerkebiskop Alessandro Sanminiatelli Zabarella og kuriebiskop Francesco Marinelli, O.E.S.A. 

Han flyttet til sin bisperesidens i Newtownforbes, utenfor Longford, for å begynne på sin bispelige tjeneste, som skulle vare i seksten år. Hans embetsperiode var bemerkelsesverdig for hyppigheten og regelmessigheten med hvilken Woodlock besøkte menighetene og institusjonene i bispedømmet. Han etablerte og fremmet utdannings- og religiøse institusjoner. Han fullførte grunnleggelsen av Sisters of Mercy-klostrene i Ballymahon og Mohill, utvidet klosteret for skolrordenen *La Sainte Union des Sacrés Coeurs* i Banagher, og introduserte ordenen i Athlone sammen med Maristbrødrene for å bessørge mellomstadieutdanning av gutter og jenter. Han satte i gang restaureringsarbeid ved det gamle bispesetet Clonmacnoise og brukte alle sine private sparepenger på ferdigstillelsen av *St Mels katedral* i Longford.

Som følge av et fall i mai 1894 i London, da han brakk sin høyre arm, ble biskop Woodlock plaget av langvarig og alvorlig sykdom. I september 1894 bad han paven om å innvilge han avskjed, og oppgav sin svekkede helse og det faktum at han var fylt 75 år. Han tjenestegjorde i enda noen måneder i Longford til den 21. januar 1895, og han få uker etter da utnevnt til titulærbiskop av *Trapezopolis*.

Han døde i 1902 på *All Hallows College*, og ble gravlagt i *St Mel's Cathedral* i Longford.

Episkopalgenealogi
------------------

Hans episkopalgenealogi er:

* Kardinal Scipione Rebiba (1504-1577)
* Kardinal Giulio Antonio Santori (1532-1602) \* bispeviet 1566
* Kardinal Girolamo Bernerio (1540-1611) \*1586
* Erkebiskop Galeazzo Sanvitale (1566-1622) \*1604
* Kardinal Ludovico Ludovisi (1595-1632) \*1621
* Kardinal Luigi Caetani (1595-1642) \*1622
* Kardinal Ulderico Carpegna (1595-1679) \*1630
* Kardinal Paluzzo Paluzzi Altieri degli Albertoni (1623-1698) \*1666
* Pave Benedikt XIII (1649-1730) \*1675
* Pave Benedikt XIV (1675-1758) \*1724
* Pave Klemens XIII (1693-1769) \*1743
* Kardinal Marcantonio Colonna (1724-1793) \*1762
* Kardinal Hyacinthe-Sigismond Gerdil (1718-1802) \*1777
* Kardinal Giulio Maria della Somaglia (1744-1830) \*1788
* Kardinal Luigi Emmanuele Nicolo Lambruschini (1776-1854) \*1819
* Pave Leo XIII (1810-1903) \*1843
* Biskop *Bartholomew Woodlock* (1819-1902) \*1879

Referanser
----------

1. ↑   web.archive.org[Hentet fra Wikidata]
2. 1 2 3 4 5 6 7   Archief Guido Gezelle[Hentet fra Wikidata]
3. ↑  *Women and Philanthropy in Nineteenth-Century Ireland* av Maria Luddy.
4. ↑  About us SVP St. Vincent De Paul Northern Ireland.
5. ↑  *Memoir of the Most Rev Dr Woodlock* (Dublin, 1903)
6. ↑  UCD Timeline, ucd.ie. Lest 15. november 2022.
7. ↑  woodl, lest 25. oktober 2023

|  |  |
| --- | --- |
| Oppslagsverk/autoritetsdata | Dictionary of Irish Biography **·** Catholic-Hierarchy **·** VIAF **·** ISNI
 |